Δόξα Κατωκοπιάς

Η Δόξα Θ.Ο.Ϊ. Κατωκοπιάς είναι κυπριακή ποδοσφαιρική ομάδα από την Κατωκοπιά της επαρχίας Λευκωσίας. Ιδρύθηκε το 1954. Η ομάδα μετράει 16 συμμετοχές στην Α' κατηγορία, το ανώτατο ποδοσφαιρικό πρωτάθλημα της Κύπρου. Η έδρα της ομάδας βρίσκεται στην Κατωκοπιά, ωστόσο από το 1974 δεν μπορεί να τη χρησιμοποιήσει λόγω της τουρκικής εισβολής και κατοχής. Προσωρινή ποδοσφαιρική έδρα της ομάδας αποτελεί το Στάδιο Κατωκοπιά-Επιστροφή-Γλαύκος Κληρίδης στην κοινότητα Περιστερώνα Λευκωσίας ενώ παλαιότερα χρησιμοποιούσε το Μακάρειο Στάδιο.

 Το σωματείο ιδρύθηκε το 1954 με την επωνυμία Θ.Ο.Ϊ. (Θρησκευτικό Ορθόδοξο Ιδρυμα) Κατωκοπιάς έπειτα από εντολή του Μητροπολίτη Κυρηνείας Κυπριανού προς τον Παπαχριστόφορο Παπασωζόμενο, ο οποίος τότε ήταν διάκονος και φοιτούσε στην Ιερατική Σχολή. Ο Μητροπολίτης Κυρηνείας Κυπριανός είχε ως στόχο να προωθήσει την ίδρυση Θρησκευτικών Ορθόδοξων Ιδρυμάτων. Το 1954 πραγματοποιήθηκε η σύσταση και η δραστηριοποίηση της ποδοσφαιρικής ομάδας με την ονομασία Δόξα Θ.Ο.Ι. Κατωκοπιάς με έμβλημα τον δικέφαλο αετό.Μέχρι το 1972 αγωνιζόταν στα αγροτικά πρωταθλήματα, στις διοργανώσεις της ΕΠΟΠΛ. Τη χρονιά εκείνη εντάχθηκε στη δύναμη της Κυπριακής Ομοσπονδία Ποδοσφαίρου ως ομάδα Γ΄ κατηγορίας. Τις πρώτες δεκαετίες συμμετείχε στη Γ΄ και στη Β΄ κατηγορία ενώ από το 1998 και μετέπειτα έχει αρκετές συμμετοχές στην Α΄ κατηγορία. Το έμβλημα της ομάδας είναι μια ασπίδα με το δικέφαλο αετό. Τα χρώματα της ομάδας είναι το πράσινο και το άσπρο. Η Δόξα συμμετείχε για πρώτη φορά σε διοργάνωση της Κυπριακής Ομοσπονδίας ποδοσφαίρου το 1972. Συμμετείχε στο πρωτάθλημα Γ΄ κατηγορίας 1972-73 όπου και κατέλαβε την έκτη θέση. Την επόμενη περίοδο κατέκτησε την τέταρτη θέση.Η τραγικότερη ημέρα στην ιστορία του σωματείου καταγράφεται το καλοκαίρι του 1974, με την κατάληψη της Κατωκοπιάς από τα τουρκικά στρατεύματα μετά την τουρκική εισβολή στην Κύπρο, γεγονός που κατέστησε το σωματείο προσφυγικό. Ο εκτοπισμός δημιούργησε πολλά προβλήματα στην ομάδα που βρέθηκε χωρίς έδρα, χωρίς αθλητικό υλικό και με τα μέλη και τους φιλάθλους της διασκορπισμένους σε ολόκληρη την Κύπρο. Με τη βοήθεια του Κυπριακού Οργανισμού Αθλητισμού δημιούργησε προσωρινό οίκημα και γήπεδο στο χωριό Περιστερώνα Λευκωσίας, το οποίο βρίσκεται αρκετά κοντά στην Κατωκοπιά, αφού οι περισσότεροι κάτοικοι της Κατωκοπιάς διέμεναν στην περιοχή.Παρά τις δύσκολες συνθήκες που επικρατούσαν μετά την προσφυγοποίηση η ομάδα κατάφερνε να παραμένει στην Γ΄ κατηγορία. Την περίοδο 1975-76 τερμάτισε στην έκτη θέση, την περίοδο 1976-77 στην όγδοη, την περίοδο 1977-78 στην πέμπτη και την περίοδο 1978-79 στην έκτη θέση. 1 Την περίοδο 1974-75 διοργανώθηκε Ειδικό μικτό πρωτάθλημα Β΄ - Γ΄ κατηγορίας 1974-75 χωρισμένο σε δύο ομίλους και με προαιρετική συμμετοχή των ομάδων των δύο κατηγοριών. Η Δόξα συμμετείχε στον Α΄ όμιλο. Αφότου συμμετείχε ακόμη 4 περιόδους στο πρωτάθλημα Γ΄ κατηγορίας η Δόξα κατάφερε να προβιβαστεί στη Β' κατηγορία τερματίζοντας στη δεύτερη θέση του πρωταθλήματος Γ΄ κατηγορίας 1982-83. Από τότε η ομάδα δεν συμμετείχε ξανά στην Γ΄ κατηγορία. Τις υπόλοιπες περιόδους της δεκαετίας του 1980 σταθεροποιήθηκε στη Β' κατηγορία. Το μεγαλύτερο μέρος της δεκαετίας του 1990 η Δόξα συμμετείχε στο πρωτάθλημα Β΄ κατηγορίας χωρίς να κινδυνέψει με υποβιβασμό, αλλά και χωρίς να διεκδικεί άνοδο στην Α΄ κατηγορία. Ωστόσο, στα τέλη της δεκαετίας, την περίοδο 1997-98, τερμάτισε στη δεύτερη θέση του πρωταθλήματος, εξασφαλίζοντας τη συμμετοχή της για πρώτη φορά στην ανώτατη κατηγορία της Κύπρου. Η περίοδος 1998-99 ήταν η πρώτη στην οποία η Δόξα συμμετείχε στην Α΄ κατηγορία. Ωστόσο, με μόλις 2 νίκες και τρεις ισοπαλίες, η ομάδα τερμάτισε στην προτελευταία θέση και υποβιβάστηκε. Το πρώτο παιχνίδι της ομάδας στην ανώτατη κατηγορία ήταν με αντίπαλο την Αλκή Λάρνακας, όπου η Δόξα έχασε με 2-1 εκτός έδρας. Ο πρώτος βαθμός της ομάδας ήρθε τη δεύτερη αγωνιστική όταν πήρε ισοπαλία 0-0, εντός έδρας, με αντίπαλο τον Εθνικό Άχνας. Η πρώτη και ιστορική νίκη της ομάδας ήρθε την 22η αγωνιστική όταν κέρδισε εντός έδρας τον Άρη Λεμεσού με 5-1. Τερματίζοντας στην τρίτη θέση του πρωταθλήματος Β' κατηγορίας 1999-00 η ομάδα προβιβάστηκε για δεύτερη φορά στην Α΄ κατηγορία. Την περίοδο 2000-01 πετυχαίνοντας 7 νίκες και 8 ισοπαλίες καταφέρνει να τερματίσει στη 10 θέση και να αποφύγει τον υποβιβασμό. Για πρώτη φορά εξασφάλιζε τη συμμετοχή της στην ανώτατη κατηγορία για δεύτερη συνεχόμενη χρονιά. Ωστόσο, δεν κατάφερε το ίδιο και την επόμενη περίοδο καθώς τερμάτισε στη 13η θέση και υποβιβάστηκε.Την περίοδο 2002-03 τερμάτισε στη δεύτερη θέση του πρωταθλήματος Β΄ κατηγορίας και προβιβάστηκε εκ νέου στην Α΄ κατηγορία. Την περίοδο 2003-04 τερμάτισε στην τελευταία θέση της βαθμολογίας και υποβιβάστηκε. Μάλιστα, είχε δεχθεί 111 γκολ. Ακολούθησαν 3 συμμετοχές στη Β΄ κατηγορία με τη Δόξα να προβιβάζεται και πάλι την περίοδο 2006-07 κατακτώντας την τρίτη θέση στο πρωτάθλημα. Την περίοδο 2007-08 κατόρθωσε για δεύτερη φορά να κερδίσει την παραμονή της στην Α΄ κατηγορία, κάτι που επανέλαβε και την αμέσως επόμενη περίοδο. Και τις δύο αυτές περιόδους ποδοσφαιριστής της ομάδας αναδείχθηκε πρώτο σκόρερ του πρωταθλήματος: την περίοδο 2007-08 Νταβίντ ντα Κόστα με 16 γκολ και την περίοδο 2008-09 ο Σερζάο ντα Σίλβα με 24 γκολ. Την περίοδο 2009-10 καταφέρνει να εξασφαλίσει και πάλι την παραμονή της στην Α΄ κατηγορία και έτσι με τη συμμετοχή της στην ανώτατη κατηγορία και την επόμενη περίοδο δημιουργεί ρεκόρ τεσσάρων συνεχόμενων συμμετοχών στην ανώτατη κατηγορία. Ωστόσο, τερματίζει στη 13η θέση και υποβιβάζεται. Στο πρωτάθλημα Β΄ κατηγορίας 2011-12 κατακτά τη δεύτερη θέση και προβιβάζεται στην Α' κατηγορία.Την περίοδο 2012-13 η Δόξα τερματίζει στην 7η θέση στην ανώτατη κατηγορία της Κύπρου, την υψηλότερη στην ιστορία της. Την περίοδο 2013-14 τερματίζει στη 10η θέση. Στο Κύπελλο Κύπρου 2013-14 καταφέρνει να φτάσει μέχρι τα ημιτελικά της διοργάνωσης για πρώτη φορά στην ιστορία της. Η ομάδα ποτέ στο παρελθόν δεν είχε καταφέρει να φτάσει καν μέχρι τα προημιτελικά. Αφού απέκλεισε με δύο νίκες τον Ολυμπιακό Λευκωσίας στη φάση των 16, αντιμετώπισε στα προημιτελικά την Ένωσις Νέων Παραλιμνίου την οποία απέκλεισε επίσης με δύο νίκες. Αντίπαλος στα ημιτελικά ήταν ο ΑΠΟΕΛ από τον οποίο αποκλείστηκε. Στα ημιτελικά του κυπέλλου έφτασε και την περίοδο 2016-17 αποκλείοντας κατά σειρά τον Ερμή, την Αναγέννηση και τον Ολυμπιακό για να αποκλειστεί από τον ΑΠΟΕΛ. Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως και την περίοδο 2019-20 καθώς και στις διοργανώσεις κυπέλλου έως και την περίοδο 2018-19. Πρόεδροι του σωματείου έχουν διατελέσει οι εξής: Παπαχριστόφορος Παπασωζόμενος (1954-1964) Σόλων Κυπρίδημος (1964-1972) Γεώργιος Χατζηκωστής (1972-1974) Ανδρέας Φραγκουλίδης (1974-1981, 2004-2005) Φώτος Γιάννακας (1981-2003) Νίκος Χατζηχαραλάμπους (2003-2004) Χαράλαμπος Αργυρου (2005-2013) Κώστας Χριστοδούλου (2013- ) Ποδόσφαιρο στην Κύπρο Γαβριηλίδης, Μιχάλης· Παπαμωυσέως, Στέλιος (2001). Ένας αιώνας Κυπριακό ποδόσφαιρο. Λευκωσία: Ο Συγγραφέας. ISBN 9963-8720-1-8. Παπαμωυσέως, Στέλιος (2013). Από την ενοποίηση... στ' αστέρια (Κυπριακό ποδόσφαιρο 1953-2013). Λευκωσία: Ο Συγγραφέας. Επίσημος ιστότοπος Ο ύμνος της Δόξας στο YouTube Δόξα στο Facebook Δόξα, επίσημος λογαριασμός στο Twitter. Δόξα στο Instagram Δόξα, επίσημος λογαριασμός στο YouTube. «Η ιστορία και η εξέλιξη στα σήματα των κυπριακών ομάδων». ΡΕΠΟΡΤΕΡ. Αρχειοθετήθηκε από το πρωτότυπο στις 4 Ιουλίου 2017. Ανακτήθηκε στις 4 Ιουλίου 2017.